  Майя Бывальцева Росси тодослэн нуналаз, 8-тӥ тулыспалэ, «Покчи тодосчи» форумлэн жюриез пиналъёслэн эскерон ужъёсынызы видеопрезентациосты дунъяз но устооссэ бырйиз. Удмуртиысь Дышетон удысысь йӧскалык ужпумъёсты эскеронъя тодос институтэн радъям вожвылъяськонэ 55 ужъёс вуизы. Со сярысь институтлэн кивалтӥсез Надежда Ураськина «ВКонтакте» мерлыко вотэсысь бамаз ивортӥз. Эскерон ужъёссэс Алнаш, Дэбес, Кез, Ува, Эгра, Шаркан, Якшур-Бӧдья ёросъёсысь, Можгаысь но Ижкарысь пиналъёс ыстӥзы Пиос но нылъёс вулэсь, луолэсь, буёлъёслэсь свойствооссэс, кизерметъёслэсь (жидкость) кусыпъяськемзэс но мукетсэ эскеризы. Покчи тодосчиослы анай-атайёссы, песянай-песятайёссы, визьнодасьёссы но дышетӥсьёссы юрттӥзы. 9-тӥ тулыспалэ вормисьёслэн нимъёссы тодмо луизы. Соосты озьы ик пиналъёслэсь ужъёссэс форумлэн  учкыны луоз. Вожвылъяськонын вормисьёслы дипломъёс но кузьымъёс Анай кыллэн нуналэзлы сӥзем ужрадъёсын сётозы. Ватсалом, «Покчи тодосчи» форумлэн азьмугез – пиналъёсты удмурт кылын визьнодась нылпи садъёслэсь эскеронъёс нуон ужзэс азинтон, соосты калык пӧлы вӧлмытон. Ужрадлэн ужпумъёсыз – покчиослы тодослык дунне сярысь валан пыӵатон, выльзэ тодыны мылкыдзэс но удмурт кылзэс азинтон, удмурт кыллэсь кутӥськон ӧръёссэ паськытатон, анай-атайёсты нылпиосынызы ӵош удмурт кылын эскеронъёс лэсьтон уже пыриськытон.  Тодэ вайытом, Удмуртиын анай кылэз дышетонэн устозэ школаез быръёнъя элькун вожвылъяськон кутскиз.  Тегъёс: Дышетон Ижкар нылпиос Удмуртия вожвылъяськон форум удмуртъёс  